**DôvodovÁ SPRÁVA**

# A. Všeobecná časť

Ministerstvo dopravy Slovenskej republiky (ďalej len „ministerstvo“) predkladá do medzirezortného pripomienkového konania návrh zákona, ktorým sa mení a dopĺňa zákon č. 56/2012 Z. z. o cestnej doprave v znení neskorších predpisov (ďalej len „návrh zákona“).

Cieľom návrhu zákona je transpozícia smernice Európskeho parlamentu a Rady (EÚ) 2022/738 zo 6. apríla 2022, ktorou sa mení smernica 2006/1/ES o používaní vozidiel prenajatých bez vodičov na cestnú prepravu tovaru (Ú. v. EÚ L 137, 16.5.2022) (ďalej len „smernica (EÚ) 2022/738“). Uznesením vlády Slovenskej republiky č. 609 z 5. októbra 2022 bola ministrovi dopravy a výstavby SR uložená úloha B.6 predložiť do 31. januára 2023 na rokovanie vlády SR návrh právneho predpisu, ktorým sa zabezpečí prebratie smernice (EÚ) 2022/738. Nová právna úprava umožní dopravným spoločnostiam usadeným v Slovenskej republike disponovať určitým počtom prenajatých nákladných vozidiel evidovaných v inom členskom štáte Európskej únie bez potreby ich evidencie v Slovenskej republike.

Návrh zákona upravuje aj ustanovenia týkajúce sa odborného dozoru a kontroly a zároveň upravuje aj oblasť taxislužby.

Podrobnosti týkajúce sa vplyvu na rozpočet verejnej správy, podnikateľské prostredie, sociálny vplyv, životné prostredie, informatizáciu spoločnosti, na služby verejnej správy pre občana, na manželstvo, rodičovstvo a rodinu sú uvedené v doložke vplyvov.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

**B. Osobitná časť**

**K Čl. I**

K bodu 1

Ide o spresnenie ustanovení týkajúcich sa osvedčenia vodiča.

K bodu 2

Povinnosť dopravcu zverejniť prepravný poriadok na svojom webovom sídle už v súčasnosti vyplýva z § 4 ods. 5 zákona. Z hľadiska aplikačnej praxe sa navrhuje toto ustanovenie doplniť aj do povinnosti dopravcov.

K bodu 3

Legislatívno – technická úprava. Doplnenie do všeobecných povinností dopravcu v cestnej doprave.

K bodu 4

Ide o presun časti ustanovenia do nového písmena t) §7.

K bodu 5

Podľa § 7 písm. m) zákona dopravca je povinný bezodkladne vrátiť osvedčenie vodiča ministerstvu, ak vodič prestal spĺňať podmienky, za ktorých bolo vydané. Ak vodič zmení zamestnávateľa nastávajú prípady, že tieto osvedčenia nie sú vrátané ministerstvu, a následne danému vodičovi nie je možné vydať nové osvedčenie vodiča. Z uvedeného dôvodu sa stanovuje lehota na vrátanie osvedčenia.

K bodu 6

Legislatívno - technická úprava. Podľa § 48 ods. 1 písm. m) zákona dopravný správny orgán uloží pokutu od 100 eur do 15 000 eur tomu, kto nemá v Slovenskej republike vo vlastných priestoroch alebo v prenajatých priestoroch skutočné a stabilné miesto usadenia podniku, neprevádzkuje nevyhnutnú technickú základňu a vozidlový park, nemá v týchto priestoroch originály dokladov o podnikaní v cestnej doprave, najmä povolenia a licencie, nemá v elektronickej alebo v listinnej forme zmluvy o preprave, dokumenty súvisiace s vozidlami, ktorými podnik disponuje, účtovné doklady, doklady o riadení zamestnancov, pracovné zmluvy, doklady v oblasti sociálneho zabezpečenia, doklady s údajmi o rozdelení úloh vodičom a vysielaní vodičov, doklady s údajmi o kabotáži a doklady s údajmi o čase jazdy a dobách odpočinku. V tejto súvislosti sa rovnaké ustanovenia dopĺňajú do povinnosti dopravcu. Ustanovenie § 48 ods.1 písm. m) bolo doplnené do zákona č. 56/2012 Z. z. zákonom č. 397/2021 Z. z. a cieľom bolo eliminovať tzv. schránkové spoločnosti. Napríklad archivácia dokladov s údajmi o čase jazdy a dobách odpočinku vyplýva zo zákona č. 462/2007 Z. z. o organizácii pracovného času v doprave a o zmene a doplnení zákona č. 125/2006 Z.z. o inšpekcii práce a o zmene a doplnení zákona č. 82/2005 Z.z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 309/2007 Z.z.. Oblasť sociálneho zabezpečenia je pokrytá zákonom č. 461/2003 Z. z. o sociálnom poistení a podobne.

Legislatívno – technická úprava povinnosti dopravcu ohľadom vedúceho dopravy , povolenia na výkon povolania prevádzkovateľa cestnej dopravy, licencie Spoločenstva, finančnej spoľahlivosti, prenajatých vozidiel , zamestnávania vodičov . Zároveň sa ustanovuje lehota na poskytnutie požadovaných údajov pri kontrole a odbornom dozore orgánom dozoru a kontrolným orgánom.

K bodu 7

Legislatívno – technická úprava.

K bodu 8

Ide o úpravu ustanovenia na základe potreby aplikačnej praxe, najmä však z dôvodu zabezpečenia preverovania a kontroly vozidiel.

K bodu 9

Ide o zmenu ustanovenia na základe potrieb aplikačnej praxe. Na vozidlá taxislužby sa vzťahuje jednoročná lehota technickej a emisnej kontroly. V praxi sa však vyskytujú prípady, kedy prevádzkovateľ taxislužby vozidlo predá súkromnej osobe a nepožiada o vyradenie vozidla taxislužby z koncesie na výkon taxislužby. Nový majiteľ, prípadne držiteľ vozidla však nemôže urobiť zmenu v koncesii, ktorá je udelená prevádzkovateľovi taxislužby. Dopravný správny orgán, keď sa dozvie o tejto skutočnosti (napríklad na základe podnetu, alebo od nového držiteľa vozidla), upozorní prevádzkovateľa taxislužby na uvedenú skutočnosť, avšak v danom prípade je potrebné urobiť zmeny v koncesii na základe žiadosti prevádzkovateľa taxislužby, pričom ďalej prebieha správne konanie, a čaká sa na nadobudnutie právoplatnosti rozhodnutia. Až následne je vozidlo taxislužby vyradené z evidencie vozidiel taxislužby. V praxi sa však stávajú prípady, kedy medzitým držiteľ vozidla musí podrobiť vozidlo emisnej a technickej kontrole, pričom vozidlo je stále evidované ako vozidlo taxislužby, avšak v skutočnosti už vozidlom taxislužby nie je. Z tohto dôvodu sa spresňuje ustanovenie, na základe ktorého dopravný správny orgán vyradí takéto vozidlo z evidencie vozidiel taxislužby, vzhľadom na to, že vozidlo bolo predané súkromnej osobe.

K bodom 10 až 13

V súlade so smernicou (EÚ) 2022/738 sa upravujú príslušné ustanovenia. Stanovuje sa počet vozidiel evidovaných v inom členskom štáte Európskej únie, ktoré je možné prenajať a používať pre účely nákladnej dopravy. Zároveň sa ustanovuje obdobie ma ktoré bude možné prenajať a používať pre účely nákladnej dopravy vozidlá evidované v inom členskom štáte. V prenajatých vozidlách musia byť v listinnej alebo v elektronickej podobe doklady uvedené v §32 ods. 1 zákona č. 56/2012 Z. z.

K bodu 14

Úprava poznámky pod čiarou na aktuálne vykonávacie nariadenie

K bodu 15

Upravuje sa kompetencia okresného úradu v sídle kraja, ktorý bude rozhodovať o používaní vozidla evidovaného v inom členskom štáte Európskej únie a viesť evidenciu takýchto vozidiel, ktorými dopravný podnik disponuje. Evidenčné čísla takýchto vozidiel budú vedené v neverejnom registri prevádzkovateľov podľa § 7a ods. 3 písm. c) zákona. K evidenčným číslam prevádzkovateľov cestnej dopravy budú mať podľa § 7a ods. 4 písm. c) zákona č. 56/2012 Z. z. nepretržitý a priamy prístup orgány iných členských štátov počas cestných kontrol.

K bodom 16 až 19

V súvislosti s odborným dozorom a kontrolou sa ustanovuje súčinnosť subjektov kontroly. Zároveň sa ustanovuje súčinnosť aj iných orgánov a osôb pre zefektívnenie činnosti odborného dozoru podľa zákona č. 56/2012 Z. z.. Podobné ustanovenia už v súčasnosti sú uvedené v § 16 zákona č. 93/2005 Z. z. o autoškolách a o zmene a doplnení niektorých zákonov ako aj v § 11d zákona č. 280/2006 Z. z. o povinnej základnej kvalifikácii a pravidelnom výcviku niektorých vodičov v znení neskorších predpisov. Príslušné orgány budú údaje poskytovať na základe žiadosti konkrétneho orgánu. Žiadosť môže mať formu písomnej žiadosti alebo žiadosť vo forme e-mailu. V takejto žiadosti sa určia konkrétne požadované údaje a účel využitia s konkrétnym odborným dozorom.

Upravuje sa kompetencia osôb poverených výkonom odborného dozoru pri výkone kontroly a zároveň sa špecifikuje spôsob oznamovania výkonu odborného dozoru kontrolovanej osobe. Taktiež sa upravujú aj výsledné materiály z odborného dozoru.

Úprava oprávnení spočívajúcich vo vyhotovovaní fotografií a kópií dokumentov, dokladov, iných materiálov, dokladov totožnosti, obrazových, zvukových alebo obrazovo-zvukových záznamov je striktne nevyhnutná pre zabezpečenie výkonu odborného dozoru a zaznamenanie kontrolovaných skutočností, ako aj pre prípadné následné správne konanie o uloženie sankcií. Všetky zabezpečené podklady budú použité výhradne pre účely odborného dozoru a následných konaní, pričom orgány odborného dozoru vykonajú všetky nevyhnutné opatrenia, aby nedošlo k ich zneužitiu. Odôvodnenosť odoberania originálov dokladov, písomných dokumentov a iných materiálov mimo priestorov kontrolovanej osoby bude spočívať najmä pri podozrení na ich nepravosť, či pozmeňovanie.

Z dôvodu aplikačnej praxe bolo tak isto nevyhnutné upraviť aj možnosť nepreukázania sa preukazom kontrolóra počas výkonu odborného dozoru, ako aj neinformovanie o prebiehajúcom odbornom dozore. Uvedená úprava je potrebná z dôvodu vykonávania odborného dozoru napríklad na podklade údajov z informačných systémov, kedy nie je potrebné vykonať kontrolu priamo na mieste a  bolo by veľmi neefektívne a nehospodárne vycestovať za kontrolovanou osobou len kvôli preukázaniu sa a informovaní o prebiehajúcom odbornom dozore. Tak isto aj v prípade vykonávania odborného dozoru so zameraním na plnenie určitých povinností kontrolovanej osoby (napr. dodržiavanie práv cestujúcich, prepravného poriadku, povolenia, vydávanie cestovných lístkov, používanie taxametrov a pod.) by mohlo oznámením o prebiehajúcom odbornom dozore dôjsť k zmareniu účelu tohto odborného dozoru.

K bodu 20

Legislatívno - technická úprava v súvislosti s bodom 5.

K bodom 21 až 22 a 25

Upravujú sa iné správne delikty.

K bodu 23

Zjednotenie lehoty na 15 kalendárnych dni pre kontrolovaný subjekt na predloženie údajov podľa § 29 ods. 1 písm. j).

K bodu 24

Uvedené doplnenie taxatívneho vymenovania spôsobov sťaženia výkonu kontroly zo strany kontrolovaného subjektu si vyžaduje prax, kedy uvedené situácie odmietnutia podrobiť sa kontrole sa pri výkone odborného dozoru dejú a zákon o cestnej doprave takéto vážne negatívne správanie a jeho trestanie explicitne nespomína.

K bodu 26

Vozidlá taxislužby sa v prevažnej miere označujú prostredníctvom odnímateľných magnetických označení. V praxi sa často stáva, že vodiči vozidiel taxislužby si tieto označenia neumiestňujú na vozidlá viditeľným spôsobom, ponechávajú ich v batožinovom priestore vozidla, prípadne ich umiestňujú takým spôsobom, že nie sú čitateľné. V takýchto prípadoch by zodpovednosť za nesprávne umiestnenie označenia vozidla, respektíve za neumiestnenie označenia na vozidle mal niesť vodič, ktorý by mal byť aj sankcionovaný.

K bodu 27

Ustanovuje spoločná právna úprava vo vzťahu k spracovávaniu osobných údajov.

K bodom 28 až 31

Z dôvodu aplikačnej praxe a vzhľadom na potrebu plnenia podmienok na získanie povolenia na výkon povolania prevádzkovateľa cestnej dopravy, licencie Spoločenstva, koncesie na taxislužbu a povolenia na prevádzkovanie dispečingu sa ustanovuje lehota, kedy môže žiadateľ najskôr podať návrh na výkon povolania prevádzkovateľa cestnej dopravy, návrh na udelenie licencie Spoločenstva, koncesie na taxislužbu a povolenia na prevádzkovanie dispečingu na okresný úrad v sídle kraja. Ide o zabezpečenie toho, aby žiadatelia zámerne nepodávali návrh príliš skoro z dôvodu napríklad preukázania plnenia podmienky finančnej spoľahlivosti.

K bodu 32

Ide o úpravu ustanovení vzhľadom na to, že sa špecifikujú podmienky týkajúce sa vozidiel taxislužby vo vzťahu na ich evidenciu.

K bodu 33

Zo zoznamu preberaných právne záväzných aktov Európskej únie sa vypúšťa prvý bod.

K bodu 34

Do zoznamu preberaných právne záväzných aktov Európskej únie sa dopĺňa smernica (EÚ) 2022/738.

**K Čl. II**

Navrhuje sa účinnosť návrhu zákona.